  Виталий Пронин Нылкышноослэн праздниксы азьын Ижысь киужъёсъя центрын усьтӥськиз шаерысьтымы кибашлыослэн  выль адӟытонзы.  Выставкаез дасясьёс  сое «Кышнопал» нимазы.Нылкышнотэк одӥг семьяез но коркаез но син азе пуктыны уг луы. Вашкалаосмы юнме шуиллямтэ: кышномурт – ӝыны юрт. Ӵапак анайёслэн, кышноослэн, кенъёслэн но нылъёслэн чеберлыкез но чылкытлыкез валаменызы но гажаменызы шулдыр луэ вал вашкала дыръя но туала вакытэ но удмурт корка. Уката но со шӧдӥське праздник нуналъёсы. Тодады вае, сюан дыръя, выль кенлэсь сандыкысьтыз вань киужъёссэ калык син азе ошыло вал. Учкем гинэ  ӧвӧл, пужъятэм, чильпам, керттэм-куэм киужъёсты лыдъяллязы но. Кылсярысь, сюанозь выль кен 40 ӵушкон пужъятыны кулэ вылэм.Та выставкаысь но адӟыны луэ нылкышно киосын быдэстэм чебер киужъёсты: куэм, вурем дӥськутэз, нылкышно кильтыръяськон арбериосты., туала ӵушконъёсты но выжлёгетъёсты. «Кышнопал» адӟытонэ 7 ужзэ вуттӥз Эграысь киужъёсъя юрт но. Та центрлэн кивалтӥсез Наталья Злобина верамъя, соослэн юртазы вань куэм ужъёсъя музейзы. Отын 19-тӥ даурлэн пумысеныз кутскыса, утисько вашкала песянай-песятайёсмылэн куэм арбериоссы.- Со вашкала ӵушконъёсысь, шобретъёсысь, выжлёгетъёсысь ми тодӥмы эгра пужыосты. Вашкалазэ утьыса но туала материалъёсты уже кутыса кылдытӥмы выль киужъёс. Кылсярысь, Светлана Русских чебересь ӝӧккышетъёс быдэстэ, Надежда Ускова ӵушконъёс куэ, Ольга Брызгалова туала удмурт костюм малпа, Вера Корепанова гобеленэн выре, Марина Поздеева лякиё шобретъёс вуре. Котькудзы усточиосмы ужзэс рос-прос быдэсто. Киуж чебер сяна, тунсыко луыны кулэ,  котькуд пужы асьмелы маке сярысь ивортэ. Соин ик вашкалаосмылэсь басьтэм тодон-валанъёссэс  туала киужъёс пыр возьматыны но утьыны кулэ, - шуэ Наталья Валерьевна. Галина Семёнова Туспуктӥз Владимир Беломорских Теги: Киужъёсъяцентр  